এক দিনের মধ্যেই পালটে গেল ছবি। কলকাতা বিশ্ববিদ্যালয়ের স্থায়ী উপাচার্য পদে নিয়োগের জন্য নাম সুপারিশ করতে বুধবার যে সার্চ কমিটি গঠন করা হয়েছিল, বৃহস্পতিবার সেই কমিটি থেকে ছাঁটাই করে দেওয়া হল যাদবপুর বিশ্ববিদ্যালয়ের স্থায়ী উপাচার্য সুরঞ্জন দাসকে। তিন সদস্যের সার্চ কমিটিতে সুরঞ্জনবাবুকে রাখা হয়েছিল রাজ্য সরকারের প্রতিনিধি হিসাবে। অতি সম্প্রতি সরকারি সিদ্ধান্তের বিরুদ্ধে গিয়ে অধ্যাপকপদে পুনর্নিয়োগ-সহ নানা বিষয়কে কেন্দ্র করে উপাচার্য সুরঞ্জন দাসের সঙ্গে দূরত্ব বাড়ছিল রাজ্যের শিক্ষামন্ত্রী পার্থ চট্টোপাধ্যায়ের। কিন্তু সব জল্পনার অবসান ঘটিয়ে কলকাতা বিশ্ববিদ্যালয়ের স্থায়ী উপাচার্যপদে নিয়োগের জন্য গড়া সার্চ কমিটিতে রাখা হয় সুরঞ্জনবাবুকে, যা নিয়ে শিক্ষামহলে রাতারাতি শুরু হয়ে যায় গুঞ্জন। তা হলে কি সুরঞ্জনবাবুর প্রতি যে ক্ষোভ সৃষ্টি হয়েছিল তা মিটে গেল? কিন্তু ২৪ ঘণ্টা কাটতে না কাটতেই সার্চ কমিটি থেকে সরকারি প্রতিনিধি হিসাবে কলকাতা বিশ্ববিদ্যালয়ের প্রাক্তন উপাচার্যের নাম প্রত্যাহার করে নিল উচ্চশিক্ষা দফতর। কারণ হিসাবে শিক্ষামন্ত্রী জানিয়েছেন, আইনি জটিলতার জন্যই এটা করা হয়েছে। ♦